Tripole

Tripole (, Ṭarābulus), vēsturiski zināma arī kā Rietumu Tripole (, Ṭarābulus al-Gharb), ir Lībijas lielākā pilsēta un galvaspilsēta. Atrodas valsts ziemeļrietumos Vidusjūras krastā.

Līdz Lībijas pilsoņu kara sākumam 2011. gadā tajā dzīvoja 2,22 miljoni iedzīvotāju. Pilsētu 7. gadsimtā p.m.ē. dibināja feniķieši. Tripole ir Lībijas nozīmīgākā ostas pilsēta, kā arī tirdzniecības un rūpniecības centrs.

Netālu no Tripoles, gar Vidusjūras krastu virzienā uz austrumiem ir divas no piecām lielākajām Lībijas pilsētām — Homsa un Misrāta. No Tripoles uz dienvidiem plešas Sahāras tuksnesis.

 Vēsture 
650px|thumb|Tripoles panorāma 1675. gadā
Dibinot pilsētu, feniķieši tai deva vārdu Oea, pamatojot, ka pilsēta jābūvē vietā, kur jau kādreiz ir atradusies vietējo cilšu apmetne. Feniķiešus arī ļoti piesaistīja dabiski veidotā osta rietumu krastā, kas bija kā viegli aizsargājama pussala, uz kuras sākās kolonijas attīstība.

Vēlāk tā kļuva par grieķu koloniju, tad romiešu, kuru vienīgā saglabājusies celtne ir Senās Romas impērijas ķeizaram Markam Aurēlijam veltītā arka. Mūsdienu pilsētas nosaukums cēlies no grieķu valodas un tulkojumā nozīmē ‘trīs pilsētas’. Vēlāk pēc Romas impērijas sabrukuma Tripole nonāca musulmaņu un pēc tam Ēģiptes pārvaldībā. No 16. līdz 19. gadsimtam tā ir Otomāņu impērijas sastāvā.

Pēc Otomāņu impērijas sakāves Tripoli okupēja Itālija un tā faktiski kļuva par tās koloniju. Itālijas kontrolē Tripole bija līdz 1943. gadam, kad līdz pat 1951. gada neatkarības pasludināšanai pārvaldi pārņēma briti. Pēc 1947. gada miera līguma Tripole tika atdota Lībijai.

 Ģeogrāfiskais raksturojums 
Tripole atrodas Āfrikas kontinenta ziemeļu daļā, Lībijas rietumos, netālu no Tunisijas robežas. Tuvākā lielā pilsēta Bengazi atrodas vairāk nekā 1000 km no Tripoles.
Kā administratīvi teritoriāla vienība Tripole robežojas ar šādiem reģioniem:
 Murkuba – austrumos
 Džebel el Garbi – dienvidos
 Džafara – dienvidrietumos
 Zavija – rietumos

 Apskates objekti 
 Assaraya al-Hamra (sarkanā pils)
 Gurgi un Karamanli mošejas
 Marka Aurēlija arka
 Uz vecpilsētu vedošie trīs vārti:
 Bab Zanata (rietumos)
 Bab Havara (dienvidaustrumos)
 Bab el Bahra (ziemeļos)

 Saimniecība 
Līdz Lībijas pilsoņu kara sākumam 2011. gadā Tripoles galvenās rūpniecības nozares bija mašīnbūve, metālapstrāde, ķīmiskā rūpniecība, vieglā rūpniecība, cementa ražošana, un pārtikas rūpniecība.
Uz rietumiem, tuvējā Zāvijas pilsētā atradās liels naftas pārstrādes uzņēmums. Tripoles pievārtē var redzēt ganāmies aitas, bet lielāko daļu piepilsētas klāj tuksneša smiltis.
Nozīmīgu lomu Tripoles tautsaimniecībā ieņēma tūrisms.

Tripolei bija aktīva gaisa satiksme un iespaidīga mēroga lidosta. Pilsētā kursēja sabiedriskais transports, bija attīstīta dzelzceļa satiksme un jūras satiksme. Kad pilsēta atradās Itālijas okupācijā, tajā kursēja viens no pirmajiem FIAT vilcieniem. Tripoles osta nodrošināja Lībijas eksportu uz ārvalstīm.

 Klimats 
Tripole atrodas subtropu joslā, tās klimatu būtiski ietekmē Vidusjūra. Gada vidējais nokrišņu daudzums ir robežās no 350 - 400 mm. Gada vidējā temperatūra +24oC. Netālu no Tripoles Azizijā tika reģistrēta visu laiku augstākā temperatūra +58oC.

 Sports 
Futbols ir populārākais sporta veids Tripolē. Lībijas galvaspilsētā ir labākie futbola klubi valstī - Al Madina, Al Ahly Tripoli un Al Ittihad Tripoli, kā arī pārējie futbola klubi - Al Wahda Tripoli un Addahra.

 Sadraudzības pilsētas 
Tripolei ir sadraudzības attiecības ar šādām pilsētām:
  Bogota
  Alžīra
  Beirūta
  Belu Orizonte (kopš 2003. gada)  Izmira
  Madride
  Sarajeva (kopš 1976. gada)

 Atsauces 

 Ārējās saites 

Kategorija:Lībijas pilsētas
Kategorija:Āfrikas galvaspilsētas